tartuNLP/wikipedia-smugri-20251201 huggingface dataset:
Fugazi

Fugazi oli laialdaselt hilisemaid bände mõjutanud rokkansambel Washingtonist. Ansambel tegutses aastatel 1987–2002. 
Ansambli nimi on akronüüm Vietnami sõja aegsest militaristide slängist ja kirjeldab lahingusituatsiooni: "Fucked Up, Got Ambushed, Zipped In".
Fugazi on hea näide ansamblist, mis on saavutanud nii rahvusvahelise edu, kuid seejuures jäänud siiski kindlaks DIY printsiipidele. Nad on üritanud hoida kontserdipiletite ja plaatide hinnad võimalikult madalal ning hoolitsenud selle eest, et nende esinemistel ei oleks vanusepiiranguid. 
Tänu ansambli liikmete seotusele "straight edge"'i liikumisega on ansambel teatanud, et ei anna intervjuusid ajakirjadele, mis reklaamivad alkoholi või tubakat. Bänd ei tegele ka Fugazi-teemaliste fänniasjade müügiga. Üks tuntumaid Fugazi T-särke, mis kuulutab: "This is not a Fugazi t-shirt", ei olegi tegelikult Fugaziga seotud ja ansambli liikmed ei saa selle eest mingit tulu.
Kõik Fugazi albumid on antud välja Ian MacKaye asutatud plaadifirmas Dischord Records.
Fugazi tekitas vastakaid arvamusi ka sellega, et andis mõista, et on igasuguse "slam-dancing"'u vastu.
Ajalugu.
Pärast Minor Threati laialiminekut tegi Ian MacKaye mitmeid ansambleid, mis püsisid koos vähe aega. Kõige tuntum on neist ilmselt Embrace. Algselt kolmest liikmest koosnev Fugazi pandi kokku aastal 1987, kuhu kuulusid MacKaye (vokaal ja kitarr), Colin Sears (trummid), Joe Lally (basskitarr). Sears läks hiljem ansamblisse Dag Nasty ning teda tuli asendama Berndan Canty, kes enne oli ansamblis Rites of Spring.
Ian MacKaye esialgne visioon bändist oli mängida "reggae"-stiilis muusikat sarnaselt nagu bänd The Stooges. Bändi žanriliselt määratleda on keeruline. Bändi liikmete taust on seotud "hardcore punk"'i, "punk rock"'i ja 1980ndate "emocore"'iga, samas on võetud ka mõjutusi "reggae"'st, "dub"'ist ja "noise"'ist. Fugazi on mõjutanud suurel hulgal hilisemaid "post hardcore"'i ja "indie rock"'i ansambleid. Enim tunnustatud on Fugazi stiililisel liigitamisel ilmselt "post hardcore". Näiteks ajakiri Metal Hammer valis Fugazi albumi "Repeater" parimaks "post hardcore"'i albumiks eales.
Kui nad olid paar kuud triona esinenud, liitus ansambliga Guy Picciotto, kes oli Canty bändikaaslane sellistest varasematest ansamblitest nagu Rites of Spring, Happy Go Licky ja One Last Wish.
Fugazi läks teadmata ajaks laiali aastal 2002 ega pruugi enam kunagi uuesti kokku tulla.
Veebisaitide loend

Selles loendis on äratoodud suvaline hulk toimetajate arvates esiletõstmist väärivaid veebisaite.
Marillion

Marillion on inglise rokkansambel, mis asutati Buckinghamshire'i krahvkonnas Aylesburys 1979. aastal. Ansambli algne nimi oli Silmarillion J. R. R. Tolkieni romaani "Silmarillion" järgi, kuid nime lühendati 1980. aastal. Esimene singel "Market Square Heroes" ilmus 1982. aastal. Ansambli suurim edu saabus kolmanda stuudioalbumiga "Misplaced Childhood", mis tõusis Suurbritannia edetabeli tippu.
Ansambli tegevuse võib jagada kahte perioodi: algusest kuni 1988. aastani, kui lahkus eelmine laulja Fish, ja alates 1989. aastast tänapäevani, mil laulusolist on olnud Steve Hogarth. Bändil on ilmunud 16 stuudioalbumit. Viimasel neist "Less Is More" (ka "L=M"), mis ilmus 2009. aasta oktoobris, on ansambli varasemate laulude akustilised töötlused ja üks uus laul "It's Not Your Fault". 2012. aastal salvestati lugusid albumi "Sounds That Can't Be Made" jaoks. Osa uut materjali salvestati Peter Gabrielile kuuluvas Real World Studios 2011. aastal. 
Ansambli stiil on aastate jooksul muutunud. Algne stiil oli progressiivne rokk, ansamblit on peetud ka üheks neoproge loojaks.
Marillion ja Eesti.
Marillion on andnud Eestis kaks kontserti: 1992. aasta suvel oli ansambel Rock Summeri peaesineja, teisel korral esinesid nad Tallinnas Nokia Kontserdimajas oma turnee "Less is More" raames 8. novembril 2009. Samal päeval kohe pärast kontserti kirjutas Mark Kelly oma Twitteri kontol Tallinna publiku kohta kiitvalt: "Euroopa kõige viisakam, asisem ja vaoshoitum publik."
Steve Hogarth kohtus 1990. aastate keskel Paul Barneyga, ainsa britiga, kes pääses eluga reisilaeva Estonia katastroofist 1994. aastal. Selle kohtumise tulemusena ja mälestuseks hukkunutele sündis Marillionil laul "Estonia". Esimest korda ilmus laul ansambli 1997. aasta albumil "This Strange Engine", hiljem on sellest tehtud mitu remiksi ja töötlust ning see kuulub bändi kontsertidel sageli esitatavate lugude hulka. Marillion esitas laulu ka oma 2009. aasta Tallinna kontserdil, kus sellest sai kontserdi üks emotsionaalsemaid tipphetki.
2009. aasta detsembris fänniklubi liikmetele saadetud iga-aastasel tasuta plaadil "Snow de Cologne" on ka bändi videotervitus jõulupühadeks ja uueks, 2010. aastaks. Sellest tervitusest umbes üks kolmandik on filmitud Tallinnas Viru väravate ees, vaatega vanalinna poole.
Kiri Te Kanawa

Dame Kiri Janette Te Kanawa (sündinud 6. märtsil 1944 Te Tai Rāwhitis Uus-Meremaal) on Uus-Meremaa ooperilaulja. 
1981. aastal, kui abiellusid Walesi prints Charles ja Diana Spencer, laulis ta Händeli pala "Let the Bright Seraphim", mida kuulas maailmas umbes 600 miljonit inimest.
Kui Te Kanawa oli laps, siis ta lapsendati. Nii sai ta iirlasest ema ja maoorist isa. Teismeeas ja 20. eluaastates oli ta Uus-Meremaa poptäht ja meelelahutaja.
Hariduse sai ta Aucklandis Saint Mary's College'is. Ooperilaulu õppis ta Dame Sister Mary Leo juhendusel. Lauljakarjääri alustas ta metsosopranina, hiljem – arengu käigus – jäi sopraniks. Tema helisalvestis "Nunnade koor" Starussi operetist "Casanova" oli Uus-Meremaa esimene kuldplaat (seda müüdi üle 5000 eksemplari).
2001. aasta juunis laulis ta Pärnus.
Augustis 2009 teatas ta, et lõpetab lauljakarjääri aprillis 2010 Saksamaal Kölni Ooperiteatris toimuva kontserdiga.
Isiklikku.
Te Kanawa abiellus 1967. aastal Desmond Parkiga, kellega oli tutvunud Aucklandis. Paar lapsendas kaks last: Antonia (1976) ja Thomase (1979). Abielu lahutati 1990. aastate lõpus.
Tenzing Norgay

Tenzing Norgay (1914 – 9. mai 1986 Darjeeling, India) oli Nepali šerpa, kes koos Edmund Hillaryga tõusis 29. mail 1953 Džomolungma tippu.
Isiklikku.
Džomolungma tipus on käinud tema poeg Jamling Tenzing Norgay, tütrepoeg Tashi Tenzing ja õepoeg Nawang Gombu.
Kangelane tiigrinahas

"Kangelane tiigrinahas" (gruusia keeles „ვეფხისტყაოსანი“, "Vephhistkaosani") on gruusia rahvuseepos, mis pärineb 12. sajandist. Selle autor on kuninganna Thamari varahoidja Šotha Rusthaveli.
Eepose esimene trükivariant pärineb aastast 1712. Teos koosneb 1550–1700 värsist, olenevalt käsikirjast.
Eepose tegevus keskendub kahe armastajapaari, araabia printsessi Tinatini ja prints Avtandili ning india printsessi Nestan Daredžani ja prints Tarieli seiklustele.
Eepose algne versioon ei ole säilinud. Sajandite jooksul on seda palju kordi ümber kirjutatud ja tekst on selle käigus palju muutunud. Säilinud on hulk käsikirju 16.–18. sajandist. Kõige levinum ja justkui kanooniline versioon on see, mis esimesena trükituna ilmus. See toimus 1712 Thbilisis Vahtang VI valitsusajal ja sellepärast nimetatakse seda Vahtangi versiooniks. See versioon mõjutas kõiki järeltulevaid suuresti, nii et need Vahtangi versioonist väga ei erine.
Rusthaveli filosoofilisi ja religioosseid seisukohti pidas gruusia kirik ametlikult ketserluseks ja sellepärast Vahtangi versiooni esimene tiraaž hävitati peaaegu täielikult.
Ei ole teada, kust Rusthaveli eepose jaoks inspiratsiooni sai. Ta ise ütleb teoses, et jutustab ümber pärsia lugu, ainult sellist pärsia lugu ei ole maailmas leitud. Teine hüpotees on selline, et ta toetus gruusia rahvaluulele, kombineerides rahvalaule omavahel ja kirjutades puuduoleva osa ise juurde. Kolmanda teooria järgi polnud ka sellist eeskuju, vaid Rusthaveli mõtles sisu algusest lõpuni ise välja.
Eesti keelde on eepose tõlkinud Juta Bedia. See ilmus kirjastuses Eesti Raamat 1991. aastal.
Fugazi (album)

Fugazi on ansambli Marillion teine stuudioalbum, mis ilmus 1984. aastal. 
Plaat valmis raskustega, sest trummar Mick Pointer oli äsja bändist lahkunud. Uueks trummariks valiti Ian Mosley. Fugazit müüdi Suurbritannias üle 100 000 ja see saavutas kuldplaadi staatuse.
Lood.
1998. aastal ilmunud kaheplaadilise uustöötluse teise CD peal on järgmised lisalood:
Kecskemét

Kecskemét on komitaadi õigustega linn Ungaris Bács-Kiskuni komitaadis. 
Linna on esmamainitud 1368. aastal.
2001. aasta rahvaloenduse andmetel oli Kecskeméti elanikest ungarlasi 95%, mustlasi 0,8%, sakslasi 0,4% ja teistest rahvustest inimesi ning neid, kelle rahvus teadmata 3,6%.
Kecskemétis on sündinud Zoltán Kodály.
Linnas tegutseb jalgpalliklubi Kecskeméti TE.
The Weavers

The Weavers oli Ameerika Ühendriikide folkkvartett, mis loodi 1947. aastal. 
Kvartett esitas peale folklaulude ka bluusi, gospelit, lastelaule ja ameerika ballaade. Nende kuulsaim laul on "Goodnight, Irene", mille nad laulsid kuulsaks 1949. aastal.
Goodnight, Irene

"Goodnight, Irene" on traditsiooniline USA folklaul, mille laulis esimesena salvestiseks 1936. aastal Lead Belly.
1950. aastal oli laul USA edetabelites esikohal The Weaversi, Frank Sinatra ning Ernest Tubb ja Red Foley esituses. Hiljem on seda laulu lindistanud ja esitanud lugematu hulk esitajaid.
Laulu sõnadel on väga palju versioone, kuid refrääniosa sõnad ja meloodia on neis enam-vähem samad.
Eesti keeles on see lugu tuntud pealkirjaga "Oo, aeg, miks kiirelt läed" (Heldur Karmo kirjutas sellele kaks varianti sõnu, 1951. ja 1960. aastal) ning seda on esitanud Heli Lääts, Kalju Terasmaa, Tarmo Pihlap, Heidy Tamme, Leila Miller jpt.
Juulikuu lumi

"Juulikuu lumi" on ansambli Terminaator laul albumilt "Minu väike paradiis". See laul oli ka albumitel "Kuld" ja "Go Live 2005". Lugu võitis võistlusel Raadio 2 Aastahitt 1995 esikoha.
Laulu uus versioon avaldati singlina "Juulikuu lumi 2007" ja kogumikul "20". 
Loo 2007. aasta versioonile on tehtud ka muusikavideo.
Seda laulu võib kuulda ka Nexuse plaadil "Nii kuum" (2003) ja Hanna-Liina Võsa kogumikul "Uues kuues" (2006).
Nagykanizsa

Nagykanizsa on komitaadi õigustega linn Ungaris Zala komitaadis, Nagykanizsa kreisi halduskeskus. Asub riigi edelaosas, 15 km kaugusel Horvaatia piirist.
Linna on esmamainitud 1245. aastal "Kanizsa" nimega.
Nyíregyháza

Nyíregyháza on komitaadi õigustega linn Ungaris, Szabolcs-Szatmár-Beregi komitaadi keskus.
Linna on esmamainitud 1209. aastal nimega "Nyír". 1236 oli linnas juba kirik, millest pärineb linnanime teine pool.
2001. aasta rahvaloenduse andmetel oli Nyíregyháza elanikest ungarlasi 98,5%, mustlasi 1% ja muudest rahvustest inimesi 0,5%.
Kékes

Kékes (ungari keeles 'sinakas') on mägi Mátra mägedes. See on Ungari kõrgeim punkt (1015 m üle merepinna).
Mägi on oluline turismisihtkoht, kus on mitmeid mäesuusatamisradu ja hotelle. Mäel asuvad ka sanatoorium ja televisioonimast.
Kuni tipuni on ehitatud jalgrattatee.
Mikojan-Gurevitš MiG-27

Mikojan-Gurevitš MiG-27 (vene keeles Микоян и Гуревич МиГ-27; NATO koodnimega Flogger-D/J) on Nõukogude Liidus Mikojan-Gurevitši konstrueerimisbüroos aastatel 1969–1970 projekteeritud ülehelikiiruseline hävitus-pommituslennuk, mis on jätkuarendus MiG-23-st.
MiG-27-st oli mitmeid modifikatsioone, mis olid ka erinevalt relvastatud. Viimased seda tüüpi lennukid valmistati 1986. aastal, praegu on Venemaal mõni üksik MiG-27 veel relvastuses. Nõukogude Liit eksportis neid lennukeid ka teistesse riikidesse. Indias ehitati MiG-27 litsentsi alusel (Bahadur Mig-27M), mis on relvastuses ka praegu, ilmselt ka Hiinal püüdis seda lennukit kopeerida (Q-6).
Artur Neuman-Tarimäe

Artur-Aleksander Tarimäe (kuni 1939. aastani Neuman; 7. jaanuar 1908 Tallinn – 27. aprill 1961 Tallinn) oli eesti jalgpallur. 
Ta sündis Karl ja Cecilie Neumani peres, tal oli õde Erika-Josefine.
Jalgpalliga hakkas tegelema 1921. aastal 13-aastaselt. Kuulus kaitsemängijana "Spordi" meeskonda 1924–1932. 1933–1936 Kaitses TJK-i värve. "Spordi" koosseisus tuli viiekordseks Eesti meistriks. Aastail 1927–1933 kuulus 28 korda Eesti rahvusmeeskonda, olles üks kindlamaid kaitsemehi. 
1936. aasta kevadel haigestus meningiiti. Pärast jalgpallurikarjääri asus õppima Tehnikaülikooli.
Ta on maetud Rahumäe kalmistule.
Hideki Shirakawa

Hideki Shirakawa (jaapani keeles 白川 英樹 "Shirakawa Hideki"; sündinud 20. augustil 1936) on Jaapani keemik.
Ta pälvis 2000. aastal koos Alan J. Heegeri ja Alan G MacDiarmidiga Nobeli keemiaauhinna elektrit juhtiva polümeeri avastamise eest 1977. aastal.
Ta oli 1979–2000 Tsukuba ülikooli keemiaprofessor.
2000. aastal pälvis ta Jaapani Kultuuri ordeni. Aasta hiljem (2001) valiti Hideki Shirakawa Jaapani Akadeemia liikmeks.
Topeka (täpsustus)

Topeka on mitme asula nimi:
Karu tänav (Tallinn)

Karu tänav (endine nimi saksa keeles "Medwedjewstraße") on tänav Tallinna Kesklinna linnaosas Sadama asumis. 
Tänav ühendab Jõe tänavat Tuukri põiguga.
Ajalugu.
Reval linna üldplaanil on tänavat praeguse Karu tänava asukohas kujutatud esimest korda 1841. aastal.
Karu tänava esimene nimi oli selle piirkonna kinnisvaraomaniku Pjotr Medvedjevi järgi Medvedjevi tänav ehk saksapäraselt "Medwedjewstraße", eesti keeles ka Medvedi uulits ja Medveesi tänav. Tänava vene- ja saksakeelsete nimedena kasutati vahel ka
Медвежъя улица ja Bärenstrasse, mis kõik on tuletatud Medvedjevi nimest. Praegune tänavanimi on pandud linnavolikogu otsusega 17. jaanuarist 1923. 
Karu tänaval ühes salakorteris varjas end politsei eest revolutsionäär Viktor Kingissepp, kes Karu tänaval ka vangistati ja hukati sõjakohtu otsusel 1922. aastal.
Aastatel 1940–1941 (linnavalitsuse otsus 30. augustist 1940) kandis tänav Viktor Kingissepa tänava nime. Saksa okupatsiooni ajal (1942) on tänavat nimetatud "Bärenstraße".
Karu tänav 16 hoone ehitati juudi koguduse algatusel, arhitekt Erich Jacoby projekti järgi Tallinna Juudi Eraühisgümnaasiumiks. Koolimaja valmis 1924. aastal. Hoones tegutses 1924. aastast Tallinna Juudi Eraühisgümnaasium, 1931–1935 vene õppekeelega Tallinna linna ühendatud humanitaar- ja reaalgümnaasium, Tallinna 19. Algkool. 
II maailmasõja järel ehitati Aedvilja tänava poole kolmekorruseline, 1960. aasta stiilis, lameda katusega juurdeehitus ja Karu tänav 16 hoones tegutses Tööstuskool nr. 1 ja Tallinna Kutsekeskkool nr 1, nn Karu kool.
Kinnistul asub 1. septembril 1990 taasavatud Juudi kooli koolimaja ja selle juurdeehitusega ühisesse arhitektuursesse ansamblisse kuuluv, aastatel 2006–2007 ehitatud, Tallinna sünagoog.
Hoonestus.
Tänaval asuvad:
Zittau

Zittau on linn Saksamaal Saksimaa Görlitzi kreisis. 2008. aastani oli Löbau-Zittau kreisi halduskeskus. Asub Tšehhi ja Poola piiri ääres.
Linnas asub Zittau/Görlitzi rakendusteaduste kõrgkool ja aastal 1993 asutatud Rahvusvaheline Kõrgkooliinstituut.
Linnast on pärit tšehhi kroonikakirjutaja Petrus Zittaust, kes tegutses 14. sajandil Zbraslavis.
Joonia saarte piirkond

Joonia saarte piirkond on 1. järgu haldusüksus (piirkond) Kreeka lääneosas. Hõlmab Joonia saared peale (suurematest saartest) Kýthira saare.
Piirkond koosneb viiest piirkonnaüksusest ("perifereiakí̱ enóti̱ta") –
Kérkyra ehk Korfu, Ithaka, Kefalloniá, Lefkáda ja Zákynthos.
Piirkonna halduskeskus on Kérkyra.
Peloponnesose piirkond

Peloponnesose piirkond [pelop'onnesos] ("Πελοπόννησος"; 'Pelopsi saar') on 1. järgu haldusüksus (piirkond) Kreeka lõunaosas. Selle 15 490 km² suuruse piirkonna alla kuulub suurem osa Peloponnesose poolsaarest ja seda ümbritsevad saared. Piirkond piirneb põhjas Lääne-Kreeka piirkonnaga ja kirdes Atika piirkonnaga. Piirkond hõlmab suurema osa Peloponnesose poolsaarest, välja arvatud Ahhaia ja Ileía piirkonnaüksuse loodepoolsed osad, mis kuuluvad Lääne-Kreeka piirkonda, ning väike osa Argolída poolsaarest, mis on osa Atika piirkonnast.
Valitsemine.
Peloponnesose piirkond loodi 1987. aasta haldusreformiga. 2010. aasta Kallikratese programmiga selle võimu ja volitusi muudeti ning laiendati. Uue plaani järgi juhib piirkonda koos Lääne-Kreeka piirkonna ja Joonia saarte piirkonnaga selleks loodud ning Lääne-Kreeka piirkonna keskuses Pátra linnas asuv detsentraliseeritud administratsioon.
Piirkonna enda keskus asub Trípolis ja piirkond jaguneb viieks piirkonnaüksuseks (enne Kallikratese programmi haldusreformi maakonnaks ("nómos")):
Piirkonnaüksused jagunevad omakorda kokku 26 omavalitsuseks ning piirkonna suurim linn on Messeenias asuv Kalamáta. Piirkonna teised suuremad asulad on Árgos, Kórinthos ja Sparti.
2011. aasta 1. jaanuarist on piirkonda juhtinud Petros Tatoulis.
Tajumishäired

Tajumishäire puhul on häiritud objektiivse reaalsuse meeleline tunnetus.
Kvantitatiivsed tajumishäired.
Kvantitatiivsed tajumishäired tekivad siis, kui tajuretseptori ärrituslävi on muutunud:
Teatavate seisundite puhul on retseptori ärrituslävi püsivalt madal ja võib tõsiselt häirida inimese toimetulekut.
Kvalitatiivsed tajumishäired.
Kvalitatiivsete tajumishäirete puhul toimub tajumoonutus, mistõttu ümbritsevat keskkonda tajutakse sisuliselt moonutatuna.
Kvalitatiivseid tajumishäireid võib jaotada:
Meelepetteid liigitatakse omakorda elementaarseteks ja komplitseerituteks.
Elementaarsed meelepetted on lihtsakoelised. Tavaliselt inimesel säilib nende suhtes kriitikameel.
Elementaarseid meelepetteid:
Komplitseeritud meelepetteid saab jaotada järgmiselt:
Svanethi ahelik

Svanethi ahelik on mäeahelik Aasias, kuuludes Suur-Kaukasuse lõunapoolsete ahelike hulka. See kulgeb ida-lääne suunas, paiknedes Peaahelikust lõunas, peamiselt Gruusia territooriumil.
Aheliku kõrgeim tipp on Lahili (4008 m), mis asub Svanethi piirkonnas.
Siena Katariina

Siena Katariina (25. märts 1347 – 29. aprill 1380) oli dominiiklasest tertsiaar ja pühak.
Elukäik.
Ta sündis värval Jacobo Benincasa 23. lapsena. Tema ema oli Lapa Piagenti, kes oli kohaliku luuletaja tütar. Kuueaastaselt nägi Katariina esimest ilmutust. 
Aastal 1363 pühendus ta täielikult askeesile ja palvetamisele. Katariina koges mitmeid müstilisi sündmusi: abielu Kristusega u 1367 ja Kristuse kannatustele kaasaelamine. Aastal 1374 tunnistati ta Firenze dominiiklaste üldkogu poolt ortodoksseks, tema pihiisaks sai Capua Raimondus.
Vaadete poolest sarnanes Siena Katariina püha Birgittaga – mõlemad nõudsid paavsti toomist Avignonist Rooma ja kiriku reformimist. Katariina oli ka tuline Itaalia linnade vahelise rahu eest võitleja. Samas toetas ta paganatevastaseid ristisõdu.
Katariinale omistatakse ka paavsti keelitamine naasmaks Rooma, mis ka aset leidis. Kuna paavst aga 27. märtsil 1378 suri (Avignoni vangipõlv oli aastatel 1309–1377), valiti uueks paavstiks Urbanus VI. Prantsusmeelsed vaimulikud valisid aga Avignonis omakorda paavstiks Clemens VII. Nii sai alguse skisma.
Kui 29. aprillil 1380 Katariina suri, siis maeti ta dominiiklaste kalmistule. 1383. aastal kaevati säilmed üles ja viidi Santa Maria Sopra Minerva basiilikasse, kus Katariina pea eraldati kehast, ja toimetati Siena Püha Domenicuse kirikusse.
Paavst Pius II kanoniseeris Katariina 29. juulil 1461.
Väliseesti kirjaniku Karl Ristikivi romaan "Mõrsjalinik" käsitleb Siena Katariina elulugu.
Galeegi keel

Galeegi keel on romaani keelte hulka kuuluv keel. Galeegi keele lähimaks sugulaskeeleks peetakse portugali keelt.
Pará osariik

Pará on Brasiilia osariik, 1. järgu haldusüksus Põhjapiirkonnas.
Piirneb põhjas Guyana ja Surinamega.
Osariik on valdavalt kaetud vihmametsaga.
Halduslikult jaguneb 143 omavalitsusüksuseks.
Amapá osariik

Amapá on Brasiilia osariik, 1. järgu haldusüksus Põhjapiirkonnas. See piirneb põhjas Prantsuse Guajaana ja Surinamega.
Halduslikult jaguneb 16 vallaks:
Ceará osariigi hümn

Ceará osariigi hümn on Brasiilia Ceará osariigi hümn. 
Ajalugu.
Hümn sündis, kui Ceará osariigi haritlased otsustasid tähistada 300 aasta möödumist Ceará asutamisest, s.o esimeste portugallaste jõudmisest sellele alale (31. juuli 1603). 
Guilherme Studart, Studarti parun oli pidustuste korralduskomisjoni esimees. Alberto Nepomucenole tehti ülesandeks komponeerida pidustustel ettekandmiseks Ceará hümn. Sõnade autor on Thomaz Pompeu Ferreira Lopes. Orkestreerija ning dirigent oli Zacharias Gondim. 
Hümn kanti esmakordselt ette 31. juulil 1903. Laulis Fortaleza normaalkooli naisõpilaste koor, mida saatis Ceará avaliku julgeoleku pataljoni orkester. Ettekanne leidis aset Ceará Seadusandliku Kogu istungil.
Terra do sol, do amor, terra da luz! 
Soa o clarim que a tua glória conta! 
Terra, o teu nome a fama aos céus remonta 
Em clarão que seduz! 
Nome que brilha - esplêndido luzeiro 
Nos fulvos braços de ouro do cruzeiro! 
Mudem-se em flor as pedras dos caminhos! 
Chuvas de pratas rolem das estrelas... 
E despertando, deslumbrada ao vê-las, 
Ressoe a voz dos ninhos... 
Há de florar nas rosas e nos cravos 
Rubros o sangue ardente dos escravos. 
Seja o teu verbo a voz do coração, 
Verbo de paz e amor do Sul ao Norte! 
Ruja teu peito em luta contra a morte, 
Acordando a amplidão. 
Peito que deu alívio a quem sofria 
E foi o sol iluminando o dia! 
Tua jangada afoita enfune o pano! 
Vento feliz conduza a vela ousada 
Que importa que teu barco seja um nada, 
Na vastidão do oceano 
Se à proa vão heróis e marinheiros 
E vão no peito corações guerreiros? 
Se, nós te amamos, em aventuras e mágoas! 
Porque esse chão que embebe a água dos rios 
Há de florar em messes, nos estios 
E bosques, pelas águas! 
Selvas e rios, serras e florestas 
Brotem do solo em rumorosas festas! 
Abra-se ao vento o teu pendão natal 
Sobre as revoltas águas dos teus mares! 
E desfraldando diga aos céus e aos mares 
A vitória imortal! 
Que foi de sangue, em guerras leais e francas 
E foi na paz, da cor das hóstias brancas
Päikese, armastuse maa, valguse maa! 
Kõlagu signaaltrompet, mis jutustab sinu aust! 
Maa, sinu nime tõstab kuulsus taevastesse 
Kütkestavas hiilguses! 
Särav nimi – hiilgav valgus 
Ristikulla kullakarva kätes!
 Mingu teekivid õide! 
 Hõbedavihmad veeregu tähtedelt... 
 Ja äratavalt, nende nägemisest imestavalt 
 Kõlagu vastu laste hääl...
 Õitsegu roosides ja punastes
 Nelkides orjade veri. 
 Olgu sinu sõna südame hääl, 
 Rahu ja armastuse sõna Lõunast Põhja!
 Möiraku sinu rind võitluses surma vastu, 
 Äratades avarust. 
 Rind, mis tõi kannatajatele leevendust 
 Ja oli päeva valgustav päike.
Fjodor III

Fjodor III (9. juuni 1661 – 7. mai 1682) oli Vene tsaaririigi tsaar aastatel 1676–1682. Ta oli Romanovite valitsejadünastia esimese tsaari Aleksei I Mihhailovitši vanim poeg.
Elulugu.
Fjodor oli eelmise tsaari Aleksei I surres tolle vanim elusolev poeg. Tema ema oli Maria Miloslavskaja, kes oli selleks ajaks juba surnud, õde oli Sofia Aleksejevna ja vend tulevane Ivan V. Tema õdedest sai koos Sofiaga täiskasvanuks kuus, kuid ükski neist ei abiellunud. Fjodori poolvend oli tulevane Peeter I.
Fjodor sai tsaariks vaid 16-aastaselt, kuid juba siis oli ta tervis niivõrd vilets, et ta ei lahkunud Moskva Kremli müüride vahelt ega saanud kahest abielust järeltulijaid. Tema haiguse asjus täit selgust pole, ent ilmselt olid tema füüsilised puuded kaasasündinud. 
Sisepoliitika.
Fjodor III oli hardalt usklik ja püüdis jätkata ka isa alustatud kirikureforme. Ta vabastas asumiselt reformi algataja, endise patriarhi Nikoni ja lasi elusalt põletada vanausuliste juhi Avvakumi. 1678. aastal viidi tsaaririigis läbi rahvaloendus ning asendati erinevad maksud ühise majapidamise pealt makstava maksuga. Fjodori ajal seati sisse ka tsaaririigi valduste ainuvalitsemine ja valitsejad – vojevoodid. Likvideeriti varasem kord, mille järgi elatist ja riigimakse kogusid ametnikud nende valitsetavalt territooriumilt, ning viidi sisse alaline valitsus ("Расправная палата")
Fjodor III ajal moodustati endise maakaitseväe asemel Venemaal regulaararmee. 1680. aastal oli Vene tsaaririigi regulaararmees 41 sõduripolku, 21 streletsipolku 26 reitari- ja piigipolku ja 4 kasakapolku. Streletsipolgud likvideeriti Peeter I poolt, pärast 4 streletsipolgu mässu 1698. aastal. Fjodor III valitsemisajal moodustatud polkudest olid 2 (Leforti polk ja Butõrka polk), koos Peeter I moodustatud Semjonovskoje ja Preobraženskoje polguga viimased võitlusvõimelised polgud, mis katsid 1700. aastal Narva lahingus taganevaid Vene vägesid Põhjasõjas.
1682. aastal lasi ta ära põletada bojaaride sugupuud, mis määrasid nende omavahelised võimusuhted, kohajärguse. See lubas tal ametnikke määrata nende isiklike võimete, mitte väljakujunenud võimusuhete ja aadlipäritolu alusel.
Välispoliitika.
Fjodor III ajal pidas Vene tsaaririik sõda aastatel 1676–1681 Türgiga ning vallutas Osmanite impeeriumilt suured maa-alad lõunas – Paremkalda Ukraina. Sõjategevuse Osmanitega lõpetas 1681. aastal Bahtšisarai rahuleping.
Isiklikku.
Tema esimene abikaasa Agafja Grušetskaja suri 1681. aasta suvel, sünnitades oma ainsat last Iljad. Ilmselt suri ka Ilja varsti. Seejärel abiellus Fjodor uuesti Marfa Apraksinaga, kuid suri järgmisel kevadel pärijata.
Fjodori surmapäeval proovisid tema poolvenna Peeter Aleksejevitši ema Natalja Narõškina sugulased toime panna paleepöörde ning panna Venemaa troonile Peeter Aleksejevitši, mööda minnes seaduslikust troonipärijast, vanuselt keskmisest Ivan Aleksejevitšist. Fjodor suri vaid 20-aastaselt. Täisealiste pärijate puudumisel tekkis troonikriis, mis lõppes lapstsaaride Ivan V ja Peeter I kaksikvõimuga.
Tiraspol

Tiraspol on linn Moldovas, Transnistria tähtsaim poliitiline, majanduslik ja kultuuriline keskus, tunnustamata Transnistria Moldaavia Vabariigi pealinn. 2014 oli elanike arv 133 807. Linnas elas 2012. aastal 134 800 inimest, 2005. aastal 142 000, 2001. aastal 162 000 ja 1991. aastal 186 000. 
Linn on tekkinud 1792. aastal rajatud Srednjaja kindluse juurde.
Linna nimi pärineb kreeka sõnadest "Tiras" (Dnestr) ja "polis" (linn).
Linna jalgpalliklubi FC Sheriff Tiraspol on mitmekordne Moldova meister.
Acre osariik

Acre osariik [ˈakɾi] on Brasiilia 1. järgu haldusüksus Põhjapiirkonnas.
Piirneb põhjas Amazonase ja idas Rondônia osariigiga. Lõunas Peruu ja kagus Boliiviaga.
Osariik on valdavalt kaetud vihmametsaga.
Halduslikult jaguneb 22 omavalitsusüksuseks.
Bafoulabé cercle

Bafoulabé "cercle" on "cercle" Malis Kayesi piirkonnas. "Cercle" 'i keskuseks on Bafoulabé linn. See on esimene Mali "cercle", asutatud 1887. aastal. Rahvaarv on 233 926 (2009).
Tooma evangeelium

Tooma evangeelium on Uue Testamendi apokrüüfide hulka kuuluv tekst.
Tooma evangeelium on varakristlik tekst, mis pärineb tõenäoliselt 2. sajandi keskpaigast. See on säilinud koptikeelses tõlkes, mis leiti 1945. aasta detsembris Egiptusest Nag Hammadi lähedalt. 
"Tooma evangeelium" on Nag Hammadi lähedalt leitud koptikeelne Jeesuse sõnade kogumik, mille olemasolust oldi küll teadlikud kirikuisade teadete põhjal, kuid mis ise oli kuni avastamiseni tundmatu. Osa "Tooma evangeeliumis" leiduvatest Jeesuse ütlustest (ehk logionidest) oli tuntud varasemate Egiptusest leitud käsikirjade (nn Oxyrhynchose papüürused) ja kirikuisade märkuste põhjal, teine osa langeb kokku kanoonilistes evangeeliumides leiduvate Jeesuse ütlustega, kuid on säilinud tavapärasest mõnevõrra erinevas sõnastuses, kolmas osa "Tooma evangeeliumi" Jeesuse ütlusi oli aga kuni evangeeliumi avastamiseni täiesti tundmatud. 
Tooma evangeeliumi tekst erineb oluliselt neljast kanoonilisest evangeeliumist ning teistest Uue Testamendi apokrüüfidest. Ehkki see sisaldab paralleele sünoptilistes evangeeliumites leiduvate Jeesuse sõnadega, ei ole tegemist narratiivse ülevaatega Jeesuse elust, vaid Jeesusele omistatud 114 ütluse kogumikuga. (Osa neist ütlustest olid kuni teksti avastamiseni tundmatud, osa olid teada ka kirikuisade tsitaatide või teiste apokrüüfsete evangeeliumite kaudu.) Tekstis võidakse viidata Jeesuse surmale (65. ütlus), ent ei mainita ristilöömist, ülestõusmist ega viimset kohtupäeva.
Sisu.
Logionid.
Tooma evangeelium koosneb 114 logionist ehk Jeesusele omistatud ütlusest. Need on lühikesed ja sageli mõistatuslikud ütlused, mis keskenduvad peamiselt vaimsetele ja eetilistele teemadele.
Teemad ja motiivid.
Tooma evangeeliumis esinevad mitmed korduvad teemad ja motiivid, sealhulgas:
Seosed teiste tekstidega.
Kanoonilised evangeeliumid.
Osa Tooma evangeeliumi ütlustest on sarnased sünoptilistes evangeeliumides (Matteuse, Markuse ja Luuka) leiduvate ütlustega. See on tekitanud arutelu selle üle, kas Tooma evangeelium on sõltumatu traditsioon, mis on paralleelne kanooniliste evangeeliumidega, või on see neist sõltuv. On ka teooria, et mõlemad põhinevad ühisel allikal, mida nimetatakse Q-allikaks.
Teised apokrüüfid.
Tooma evangeeliumit on võrreldud ka teiste apokrüüfiliste tekstidega, eriti gnostiliste evangeeliumidega. Kuigi Tooma evangeelium ei ole otseselt gnostiline tekst, on selles mõningaid ütlusi, mis võivad olla seotud gnostiliste ideedega.
Gnostilised mõjutused.
Arutletakse selle üle, kas ja mil määral on Tooma evangeeliumis gnostilisi mõjutusi. Mõned uurijad rõhutavad selle gnostilisi aspekte, samas kui teised peavad seda pigem varakristlikuks tekstiks, mis sisaldab mõningaid ühiseid jooni gnostiliste ideedega.
Tõlked.
Eestikeelsed tõlked.
Eesti keelde on Tooma evangeeliumi kopti keelest tõlkinud 1971. aastal Uku Masing. Tõlge on avaldatud 2005. aastal Johannes Esto Ühingu kirjastamisel, sellele on sissejuhatuse kirjutanud Jaan Lahe ning kommentaarid Kaide Rätsep.
Tähtsus ja mõju.
Tooma evangeelium on oluline allikas varase kristluse ja Jeesuse ütluste uurimisel. See pakub uusi vaatenurki Jeesuse õpetustele ja varase kristluse mitmekesisusele.
Modibo Keïta

Modibo Keïta (4. juuni 1915 – 16. mai 1977) oli esimene Mali president 1960–1968 ja Mali peaminister 5. aprill 1959–1965. 
Ta sündis Bamako lähedases Bamako-Couras, mis oli Prantsuse Sudaani pealinn. Tema vanemad olid tõsiusklikud moslemid. Hariduse omandas Bamakos ja hiljem Dakaris. 1936. aastal asus tööle õpetajana esialgu Bamakos, hiljem aga ka Sikassos ja Tombouctous.
1937. aastal oli Modibo Keïta kunsti- ja teatrigrupi koordinaator. Koos Ouezzin Coulibalyga aitas asutada Prantsuse Lääne-Aafrika Õpetajate Ühendust. 1943. aastal asutas ta ajakirja L'oeil de Kénédougou, mis suhtus vaenulikult ja kriitiliselt koloniaalvalitsusse. Koloniaalvastase hoiaku tõttu viibis ta 1946. aastal kolm nädalat vanglas.
1945. aastal kandideeris edutult Prantsuse parlamenti. Hiljem samal aastal asutas koos Mamadou Konatéga koloniaalvõimu vastase Sudaani bloki, millest hiljem arenes välja praegune Mali partei Sudaani demokraatlik liit.
Mali president.
Pärast riigi iseseisvumist sai Keïtast Mali esimene president täites esialgu kuni 1965. aastani ka valitsusjuhi kohuseid.
Modibo Keïta oli sotsialist ja juhtis ka riiki sotsialistlike põhimõtete kohaselt. 1960. aastal lasi luua Mali ekspordi- ja impordikompanii, mis omas monopoli kaupade sisse- ja väljaveos. Samas üleüldist natsionaliseerimist riigis ei toimunud. 1962. aastal lasti käibele Mali frank.
Modibo Keïta soovis omada häid suhteid Washingtoniga. Septembris 1961 külastas ta Ameerika Ühendriike ja kohtus muuhulgas president John F. Kennedyga.
Kodumaal lasi Modibo Keïta vangistada oma poliitilisi vastaseid.
19. novembril 1968 organiseeris kindral Moussa Traoré riigipöörde, mis läks edukalt ning Modibo Keïta saadeti vanglasse, kus ta suri 1977. aastal.
Moussa Traoré

Moussa Traoré (25. september 1936 – 15. september 2020) oli Mali sõjaväelane ja poliitik, Mali president 19. novembrist 1968 kuni 26. märtsini 1991. 
Moussa Traoré sündis Kayesi linnas. Omandas üldhariduse Kitas ja sõjaväelise hariduse Fréjusi linnas Prantsusmaal. Naasis Malisse 1960. aastal, kui riik oli saanud iseseisvaks. Astus Mali armeesse ning sai 1961. aastal nooremleitnandiks. 1963. aastal ülendati ta leitnandiks. Saadeti Tansaaniasse iseseisvusliikumise sõjaväeliseks instruktoriks. Seejärel naasis ta kodumaale, kus oli Kati linnas sõjaväeinstruktor.
19. novembril 1968 juhtis edukat riigipööret president Modibo Keïta vastu. Seejärel sai temast sõjaväelise vabastuskomitee juht – sisuliselt riigi president. Lasi keelustada kõik parteid ning kogu poliitilise tegevuse.
1977. aastal suri vangistuses Mali ekspresident Modibo Keïta, kelle matustele kogunes palju rahvast. Valitsev režiim reageeris sellele tugevalt ning paljud matustel osalenud vangistati. 28. veebruaril 1978 arreteeriti süüdistatuna riigipöörde kavandamises kaitseminister Tiécoro Bagayoko ja julgeoleku minister Kissima Doukara.
1979. aastal rajas Traoré UPDM-i (Union Démocratique du Peuple Malien), mis oli ainus legaalne poliitiline partei Malis. Samuti rajati eraldi poliitilised organisatsioonid lastele ja naistele.
1980. aastal aeti jõuga laiali õpilaste demonstratsioonid ning piinati surnuks demonstratsioonide peakorraldaja Abdoul Karim Camara. 
1985. aastal muudeti põhiseadust ning kaotati ära presidendiks oleku ajalised piirangud. Sisuliselt sai Traorést sellega eluaegne president.
22. märtsil 1991 puhkesid riigis taas laialdased rahvarahutused, mida asuti jõuga maha suruma. Siiski läks armee rahva poole üle ning 26. märtsil 1991 toimus kindral Amadou Toumani Touré eestvedamisel riigipööre. Moussa Traoré vangistati ning mõisteti poliitiliste kuritegude eest 1992. aastal surma. President Alpha Oumar Konaré muutis aga surmanuhtluse eluaegseks vanglakaristuseks. 1999. aastal mõisteti Moussa Traoréle uuesti surmanuhtlus, sedakorda majanduskuritegude ning riigikassast sadade miljonite frankide röövimise eest. Kuid seegi surmaotsus muudeti eluaegseks vanglakaristuseks.
29. mail 2002 palus Moussa Traoré rahva ees vabandust oma režiimi ajal toime pandud kuritegude eest. Traoré viibis surmani vanglas.
Elektra kompleks

Elektra kompleks on psühhoanalüüsi termin, mis Carl Gustav Jungi järgi tähendab tüdruku psühhoseksuaalset võistlust emaga isa armastuse pärast. 
Freudi järgi läbib inimene oma arengus erinevaid etappe. Umbes kolmanda ja viienda eluaasta vahel on falliline etapp, kui kujuneb välja inimese seksuaalne identiteet. Freudi järgi võib poisil välja kujuneda Oidipuse kompleks. 1913. aastal nimetas Jung tüdrukute Oidipuse kompleksi ümber Elektra kompleksiks.
Fallilises arenguetapis saavad lapsed teadlikuks oma kehast ning poiste ja tüdrukute erinevusest. Tüdruk avastab, et tal ja emal puudub peenis, aga isal ja teistel meestel on see olemas. Poisil tekib selles faasis hirm, et tüdrukutel ja naistel on peenis ära lõigatud – kastratsioonihirm. Tüdrukutel areneb aga peenisekadedus. Ta kardab kaotada oma ema armastust, kuna võistleb isa armastuse nimel emaga.
Seda teooriat on paljud psühhoanalüütikud hiljem erinevatest vaatepunktidest kritiseerinud.
Mandé Sidibé

Mandé Sidibé (20. jaanuar 1940 – 25. august 2009) oli Mali poliitik, peaminister 15. veebruarist 2000 kuni 18. märtsini 2002.
Sidibé sündis Bafoulabé linnas, kuid kasvas üles Bamakos. Tema isa Mamadou Sidibé oli Prantsuse sõjaväe kapten. Ta omandas Bamakos üldhariduse ning läks 1959. aastal Prantsusmaale, kus omandas Bordeaux' ja Pariisi ülikoolis bakalaureusekraadi majandusteaduses. Pärast õpingute lõpetamist 1965. aastal naasis ta Malisse ja asus tööle Mali keskpangas.
1967. aastal pakuti talle võimalust asuda tööle Rahvusvahelisse Valuutafondi. Seal töötas ta mitmel ametikohal ning tõusis 1977. aastaks IMF-i Aafrika haru juhiks. IMF-is töötamise ajal jätkas Sidibé majandusõpinguid ning omandas George Washingtoni ülikoolis magistrikraadi.
1985. aastal lahkus Sidibé IMF-ist ja asus tööle Lääne-Aafrika keskpanka. Ta töötas seal erinevatel ametikohtadel. Aastatel 1992–1995 oli ta Lääne-Aafrika keskpanga Mali osakonna juhataja.
Aastal 1996 sai temast Mali presidendi Alpha Oumar Konaré nõunik.
Aastatel 2000–2002 oli Sidibé Mali peaminister ja selle kõrvalt ka Mali keskpanga juht.
Alates 2006. aastast töötas ta panga Ecobank Transnational Incorporated (ETI) juhina. ETI on erapank, mille kontorid asuvad 13 Aafrika riigis (Beninis, Burkina Fasos, Kamerunis, Roheneemesaartel, Elevandiluurannikul, Ghanas, Guineas, Libeerias, Malis, Nigeris, Nigeerias, Senegalis ja Togos).
Jean-Claude Juncker

Jean-Claude Juncker (sündinud 9. detsembril 1954 Redange'is) on Luksemburgi ja Euroopa Liidu poliitik. Ta oli aastatel 2014–2019 Euroopa Komisjoni president.
Ta on sündinud Redange'is, kuid veetis suure osa lapsepõlvest Belvaux's. Õppis Strasbourgi Ülikoolis õigusteadust ja sai 1979. aastal magistrikraadi.
Poliitiline karjäär.
Naasnud pärast ülikooli lõpetamist Luksemburgi, tegi ta tänu headele oraatorivõimetele eduka kampaania ning valiti 1984. aastal Luksemburgi parlamenti, kuid temast sai tööminister Jacques Santeri valitsuses.
1974. aastal astus ta Luksemburgi Kristlik-Sotsiaaldemokraatlikku Rahvaparteisse (CSV) ja oli aastatel 1990–1995 selle juht.
14. juulist 1989 kuni 23. juulini 2009 oli ta Luksemburgi rahandusminister, alates 20. jaanuarist 1995 kuni 4. detsembrini 2013 Luksemburgi peaminister. 
1. jaanuarist 2005 kuni 21. jaanuarini 2013 oli Jean-Claude Juncker Euroopa Liidu Nõukogu eurorühma esimees. Ta oli esimene alaline eurorühma esimees.
Isiklikku.
Tema isa oli Teise maailmasõja ajal tööline terasetehases.
Enne 1989. aasta valimisi elas Juncker üle raske autoõnnetuse ning viibis mitu nädalat koomas. 2019. aasta novembris viibis ta aneurüsmi operatiivsel ravil haiglas.
Luis Ángel González Macchi

Luis Ángel González Macchi (sündinud 13. detsembril 1947 Asunciónis) on Paraguay poliitik. Oli Paraguay president 29. märtsist 1999 – 15. augustini 2003.
González sai Paraguay presidendiks 29. märtsil 1999, kui kuus päeva varem oli sooritatud atentaat riigi asepresidendile, mis tingis president Raúl Cubas Grau tagasiastumise.
Gonzálezel õnnestus luua koalitsioonivalitsus ning asuda parandama poliitilistest kriisidest kahjustatud majandust. Koalitsioon ei püsinud kaua, kuna 2000. aastal lahkus üks partei koalitsioonist ning valitsusel polnud enam parlamendi enamuse toetust. Samuti ebaõnnestusid majandusreformid ning González muutus rahva seas ebapopulaarseks. 2000 aastal ja 2001. aastal tehti tema vastu ka kaks ebaõnnestunud riigipöördekatset. González hoidis presidendikohta kuni 2003. aasta valimisteni. Ta lahkus 15. augustil 2003, kui presidendiametisse astus Nicanor Duarte Frutos.
4. detsembril 2006 mõisteti González riigivara omastamises süüdi ja talle määrati kaheksa-aastane vanglakaristus.
Margit Kaffka

Margit Kaffka (10. juuni 1880 Nagykároly (tänapäeva Rumeenia) – 1. detsember 1918 Budapest) oli ungari proosakirjanik, luuletaja ja feministlik publitsist. Ta kuulus kirjanduslikku rühmitusse Nyugat ('lääs').
Tema isa oli riigiprokurör, kuid isa suri varsti pärast Margiti sündi, mistõttu pere elas vaesuses. Margit õppis Szatmáris halastajaõdede koolis, seejärel töötas ühe aasta õpetajana Miskolcis, sai Budapestis Erzsébeti tütarlastekoolist õpetajakutse. Seejärel naasis ta Miskolci, ehkki ta seda linna ei sallinud, ja asus õpetama tütarlaste erakoolis. Sel ajal avaldati tema esimesed kirjandusteosed (1901 ajakirjas Magyar Géniusz).
17. veebruaril 1905 abiellus ta metsandusametnik Brúnó Fröhlichiga. 1907. aastal sai abikaasast põllumajandusminister ja tänu sellele sai Kaffka Miskolcist lahkuda. Abielu lõppes aga 1910. aastal lahutusega.
1. jaanuaril 1908 ilmus kirjandusajakirja Nyugat esimene number. Nyugatist sai tolle aja tähtsaim kirjandusväljaanne ning Kaffkast sai Nyugati kaastööline, mis märkis uue etapi algust tema loomingus. Tema loomingu põhiteemad on väikeaadli allakäik ja mandumine ning koduperenaise õnnetu elu. Ta astus ka välja maailmasõja eel ja ajal levinud vihaõhutamise ja sõjapropaganda vastu.
1910–1915 töötas Kaffka Budapestis õpetajana ning abiellus 18. augustil 1914 bioloog Ervin Baueriga.
Esimese maailmasõja alguses loobus Kaffka õpetajatööst ja pühendus kirjanduslikule tegevusele.
Kaffka suri koos oma väikese pojaga hispaania grippi.
Modaalsus (psühholoogia)

Modaalsus (ka kvaliteet) on üks meeleinformatsiooni põhidimensioonidest (intensiivsuse, lokalisatsiooni ja ajalisuse kõrval). See on tunnus, mis näitab, millise süsteemi läbi realiseerub stiimuli vastu võtmise võime (näiteks nägemine, kuulmine, haistmine, maitsmine, puudutus e. kompimine, lihastaju e. propriotseptsioon). Modaalsuse tajumist loetakse taju mikrogeneesi esimeseks etapiks.
Modaalsustel saab eristada submodaalsuseid – näiteks nägemise puhul värvust, heledust, liikumist.
Colville Young

Sir Colville Norbert Young (sündinud 20. novembril 1932) on Belize'i poliitik, helilooja ja kirjanik. Ta oli aastatel 1993–2021 Belize'i kindralkuberner.
Fréjus

Fréjus [fre'žüs] on linn Prantsusmaal Vari departemangus. Ta on departemangu üks kantonite keskustest, kuid linna territoorium ise on jagatud kahe kantoni vahel.
Linn asub Prantsuse rivieral, Vahemere ääres, Provence-Alpes-Côte d'Azuri piirkonna idaosas.
Linna territoorium asub 0–616 meetri kõrgusel üle merepinna.
Sõpruslinnad.
Lisaks on veel käimas läbiraakimised linnaga Diên Biên Phu Vietnamist.
Lüdenscheid

Lüdenscheid on linn Saksamaa lääneosas Nordrhein-Westfaleni liidumaal keskus. 
Asub Sauerlandi mäestikus Ebbegebirge aheliku jalamil 232–539 meetri kõrgusel üle merepinna. 47,4% linna haldusalast on kaetud metsaga.
Lüdenscheidi on esmamainitud 1067. aastal (Luidolvessceith). 1969 liideti linnaga Lüdenscheidi vald.
Soojusmasina kasutegur

Soojusmasina kasutegur näitab, kui palju kogu tööst muudab soojusmasin kasulikuks tööks. Selle käigus võrreldakse kütuse põlemise käigus vabanenud soojust ja kasulikku tööd. "Kahjulik" soojus on see, mis tuleb anda masinale mehaanilise töö saamiseks. Kasuteguri arvutamiseks on valem: h =Q1-Q2/Q1*100 %
kus Q1 on tsüklis soojendilt saadud soojushulk ja Q2 on jahutile antud soojushulk.
Selge on see, et kasutegur on väiksem kui 100 %. Reaalsete soojusmasinate kasutegurid jäävad tugevasti alla 100%. Ideaalse soojusmasina tsükli järgi saaks kasutegureid viia küllaltki kõrgele. Kui kasutada jahutina välistemperatuuri 300 K ja soojendina gaasi plahvatust silindris rõhul mõnikümmend atmosfääri, temperatuur on 3000 K, ei saa kasutegurit viia üle 90%. Maksimaalseks kasuteguriks loetakse ka 62%. Reaalses elus seisavad sellele masinale vastu kõiksugu jõud: hõõrdejõud, soojuskaod jne.
η=(Q - Q')/Q.
Q - soojendilt saadud soojushulk
Q' - jahutile antud soojushulk
maksimaalne kasutegur:
ή=(T-T')/T.
T- soojendi temperatuur, K
T' - jahuti temperatuur, K
NB! kasutegur ei saa olla 100% just sellepärast, et T' ei saa olla 0 K, kuna sellist temperatuuri on võimatu saavutada.
Pécs

Pécs on komitaadi õigustega linn Ungaris, Baranya komitaadi ja Pécsi kreisi keskus. Asub riigi lõunaosas Mecseki mäestiku nõlvadel ja orgudes. Pécs on elanike arvult viies linn Ungaris.
Vana-Rooma Sopianae linn asutati 2. sajandi alguses. 4. sajandil sai sellest Pannonia Valeria provintsi pealinn ja tähtis ristiusu keskus. Selle ajastu kristlik nekropol on 2000. aasta detsembrist UNESCO maailmapärandi nimistus.
Pécs on tähtis usukeskus, Pécsi piiskopkonna asutas kuningas 
István Püha 1009. aastal. 1367. aastal avatud Pécsi Ülikool oli esimene ülikool Ungaris.
Linna ajalooline nimi on horvaadi keeles "Pečuh", saksa keeles "Fünfkirchen", serbia keeles "Pečuj", slovaki keeles "Päťkostolie", türgi keeles "Peçuy" ja ladina keeles "Quinque Ecclesiae".
2001. aasta rahvaloenduse andmetel oli Pécsi elanikest ungarlasi 92,6%, sakslasi 3,1%, mustlasi 1,2%, horvaate 1%, serblasi 1% ja teistest rahvustest inimesi 1,1%.
2010. aastal oli Pécs Euroopa kultuuripealinn.
Linna lähedal asunud kivisöe- ja uraanimaagikaevandused on nüüdseks suletud. Pécs on tuntud portselanitööstuse poolest. Pécsis on ka õlletehas.
Kanep

Kanep ("Cannabis") on taimede perekond kanepiliste sugukonnast.
Kanepitaimed on lahksugulised taimed.
Klassifikatsioon.
Perekonda kirjeldas esimesena 1753 Carl von Linné monotüüpse perekonnana. 1785. aastal kirjeldas Jean-Baptiste de Lamarck kanepi teist liiki, mis koguti Indiast ja nimetas selle india kanepiks ("Cannabis indica" ). 1924. aastal leidis vene botaanik Dmitri Janišewski, et Kesk-Venemaal kasvav kanepitaim on kas "C.sativa" liik või hoopis eraldi liik ja pakkus alternatiivnimetused: "C.sativa" var "ruderalis" ja "Cannabis ruderalis" , mille ta kirjeldas 1926 esimesena liigina kui "Cannabis ruderalis" (metsik kanep). 20. sajandil aga vaidlustati perekonna süstemaatikat oluliselt; kolme iseseisva liigi asemel käsitles osa autoreid kõiki kolme haru liigi harilik kanepi ("Cannabis sativa") alamliikidena, üksikud autorid kirjeldasid ka muid liike, mis aga ei saanud üldtunnustatuks. 
Aastal 2003 tegi Karl W. Hillig kanepitaime geneetilise uuringu 157 näidispopulatsiooni najal, kus leiti, et harilik kanep ja india kanep on eraldi liigid. Liigi "Cannabis ruderalis" iseseisvust aga kindlalt tuvastada ei õnnestunud ning hilisem uurimus perekonna taksonoomiast kinnitas neid tulemusi. 
"Cronquisti" süsteem.
"Cronquisti" süsteemis klassifitseeritakse kanepi perekond nõgeselaadsete ("Urticales") seltsi.
APG III süsteem.
APG III süsteemis klassifitseeritakse kanepi perekond roosilaadsete seltsi.
Liikide süstemaatika pole päris selge, levinumad kanepiliigid on : 
Keemiline koostis.
Kanepi eri liigid sisaldavad üle 400 keemilise ühendi, lisaks hulga ühendeid, mida nimetatakse kannabinoidideks, millest uuritumaks peetakse inimestele psühhoaktiivse toimega Δ9-tetrahüdrokannabinooli (lühendatult THC) ja psühhoaktiivset toimet mitte omavat kannabidiooli (ingliskeelne lühend CBD).
Majanduslik tähtsus.
Kanepitaimi ja neist valmistatud tooteid on inimesed kasutanud juba aastatuhandeid. Kanep on üks vanemaid taimi, mida inimene on kultiveerinud. Taime on traditsiooniliselt kasutatud nii ravim- (sarnaselt hariliku linaga), õli- kui ka kiutaimena. Taime eri osadest valmistatakse köit, tekstiile, biokütust, roogasid (kanepitemp), kanepiõli, jooke (kanepipiim) ja paberit, aga ka narkootilise toimega saadusi nagu kanepisuits, hašiš ja hašišiõli ja muud. Taime on kasvatatud suurtel pindadel (ka Eestis 1930.–1940. aastail) kiu ja seemnete pärast. Kanep kasvab kiiremini kui puu ning on omadustelt tugevama ehitusega, kuid sellegipoolest ei ole seda tahetud kasutusele võtta. Metsaraie vähendamiseks oleks kanep hea alternatiiv.
Nimetus.
"Kannabis" kreeka keeles tähendab kanepit.
Kuninganna Maudi maa

Kuninganna Maudi maa (norra "Dronning Maud Land") on piirkond Antarktises, mida nõuab endale Norra. 
Ala hõlmab sektori 20°00' W ja 44°38' E vahel. 
Selle pindala on umbes 2 800 000 km2. 
Roald Amundsen nimetas selle Norra kuninganna Maudi järgi.
Seal asub kaks Norra polaarjaama: Troll ja Tor. 2005. aastal külastas esimest kuninganna Sonja. Läheduses asuvad ka Soome polaarjaam Aboa ja Rootsi jaam Wasa.
Piirkonna staatust reguleerivad Norra seadus 27. veebruarist 1930 nr 3 "Lov om Bouvetøya, Peter I's øy og Dronning Maud Land m.m.", Stortingi otsus 23. aprillist 1931 ja kuninglik teadaanne 14. jaanuarist 1939.
2010

 
2010. aasta (MMX) oli 21. sajandi 10. aasta.
Over the Rainbow

"Over the Rainbow" on 1939. aastal loodud laul, mille meloodia kirjutas Harold Arlen ja sõnad E. Y. Harburg filmile "Võlur Oz", kus seda laulis Judy Garland. Hiljem on seda laulu esitanud ja lindistanud lugematu hulk artiste.
Laulu iseloomustavad lootused ja unistused noorte püüdlustes ideaalse armastusest ja õnnest lokkava maailma poole.